
Kuvendi i Shqipërisë, 
Duke njohur e vlerësuar rolin e Agjencisë së Sigurimit të Depozitave për sigurimin dhe kompensimin e depozitave të qytetarëve, të vendosura në bankat që operojnë në Republikën e Shqipërisë; 
Duke vlerësuar kontributin e saj në drejtim të rritjes së qëndrueshmërisë së sistemit financiar e bankar; 
Duke mbështetur e zhvilluar bashkëpunimin me këtë Agjenci, si dhe duke nxitur bashkëpunimin e saj me institucionet kombëtare e ndërkombëtare,
Vlerëson veprimtarinë e Agjencisë së Sigurimit të Depozitave gjatë vitit 2024 në drejtim të: 
Performancës së mirë institucionale, e cila evidentohet nëpërmjet arritjes së një rezultati financiar pozitiv në fund të vitit, në vlerën 6.62 miliardë lekë, me një rritje prej rreth 16% në krahasim me vitin 2023. 
Miratimit nga Këshilli Drejtues të Planit Strategjik institucional për periudhën 2024–2026, dokument kyç që përcakton drejtimet strategjike të Agjencisë për periudhën trevjeçare.
Përmirësimit të infrastrukturës së saj teknike dhe kapaciteteve njerëzore, duke investuar në përgatitjen e stafit për të garantuar një reagim të shpejtë dhe efikas në rast të një ngjarjeje kompensimi, si dhe është trajnuar njësia përkatëse për të ofruar sigurinë e nevojshme ndaj sulmeve kibernetike.
Intensifikimit të ndërveprimit me bankat dhe shoqëritë e kursim kreditit për të forcuar mekanizmat e mbrojtjes së depozituesve nëpërmjet zhvillimit të takimeve të rregullta rajonale, si dhe nëpërmjet realizimit të ushtrimeve teknike të simulimit dhe verifikimeve. Për më tepër, bazuar në përcaktimet ligjore dhe rregullative, është bërë në muajin korrik përzgjedhja e katër bankave që, për periudhën 2024–2026, do të shërbejnë në rolin e bankave agjente në rast të një procesi të mundshëm kompensimi.
Mbështetjes së dhënë në kuadër të procesit të integrimit evropian, si pjesë e grupit negociator për kapitullin 9 “Shërbimet financiare”. Agjencia ka ndërmarrë hapat e nevojshëm për adresimin e çështjeve që nevojiten për përafrimin e mëtejshëm të legjislacionit. Janë miratuar ndërhyrjet e nevojshme në aktet rregullatore, kjo nëpërmjet asistencës teknike të dhënë nga FinSAC të Bankës Botërore, si dhe me asistencën e dhënë nga BERZH-i është bërë gati metodologjia e aplikimit të primeve në bazë rreziku për subjektet anëtare të skemës.
Mbajtjes në fokus të vazhdueshëm institucional ndërgjegjësimin e publikut për skemën e sigurimit të depozitave dhe rritjes së edukimit financiar me ndihmën e grupeve të interesit dhe palëve të tjera të përfshira në proces.
Intensifikimit të marrëdhënieve dhe shkëmbimit të ndërsjellë dhe të vazhdueshëm të përvojave me shoqatat e sigurimit të depozitave dhe organizmave ndërkombëtare, duke marrë pjesë në aktivitete për trajnimin e stafit, si dhe në drejtim të adoptimit të teknologjisë më të fundit në infrastrukturën e kompensimit.
Kuvendi rekomandon që Agjencia e Sigurimit të Depozitave për periudhën në vijim të përmirësojë punën në këto drejtime:
1. Të përshpejtojë përpjekjet për forcimin e kapaciteteve të saj operacionale, në drejtim të përafrimit të plotë me standardet dhe legjislacionin e BE-së në fushën e sigurimit të depozitave, veçanërisht nëpërmjet kryerjes së analizave për rritjen e nivelit të mbulimit për kompensimin e depozitave dhe përditësimit të kornizës së brendshme rregullatore dhe operative, investimit në teknologji të avancuar për mbledhjen dhe analizimin e të dhënave nga bankat anëtare, si dhe zhvillimin e një modeli efikas për menaxhimin e rreziqeve.
2. Të intensifikojë trajnimin e stafit teknik dhe përgatitjen për skenarë të mundshëm të falimentimeve bankare, në mënyrë që të garantohet një ndërhyrje e shpejtë dhe efektive në rastet e mbrojtjes së depozituesve.
3. Të zhvillojë dhe zbatojë një strategji gjithëpërfshirëse komunikimi dhe ndërgjegjësimi për publikun, që fokusohet në rritjen e njohurive të qytetarëve mbi funksionimin e skemës së sigurimit të depozitave, përmes mjeteve të aksesueshme dhe transparente, si: fushata informuese, platforma digjitale, mediat sociale dhe bashkëpunimi me sistemin arsimor.
4. Të përmirësojë raportimin institucional dhe të ndërtojë kanale efektive për komunikim të rregullt me aktorët financiarë, mediat dhe organizatat e shoqërisë civile.
5. Të ndërmarrë hapa konkretë për rritjen e mëtejshme të profesionalizmit të stafit, duke hartuar dhe zbatuar një strategji të zhvillimit të burimeve njerëzore, e cila përfshin kualifikimin dhe certifikimin e punonjësve në standarde ndërkombëtare, si dhe mekanizma të qartë vlerësimi të performancës. 
6. Të angazhohet në rritjen e kapaciteteve të menaxhimit financiar, auditimit të brendshëm dhe digjitalizimit të proceseve të brendshme për të përmirësuar efikasitetin dhe transparencën institucionale.

Miratuar në datën 16.10.2025.

